**Υπέρ Μαντιθέου, & 4 - 8: Διήγησις–ἀπόδειξις: αναίρεση της κατηγορίας**

|  |  |
| --- | --- |
| [4] Ἡμᾶς γὰρ ὁ πατὴρ  πρὸ τῆς ἐν Ἑλλησπόντῳ συμφορᾶς  διαιτησομένους ἐξέπεμψε  ὡς Σάτυρον τὸν ἐν τῷ Πόντῳ  καὶ οὔτε τῶν τειχῶν καθαιρουμένων <ἐπεδημοῦμεν>  οὔτε μεθισταμένης τῆς πολιτείας,  ἀλλ᾽ ἤλθομεν  πρότερον πένθ᾽ ἡμέραις  πρὶν τοὺς ἀπὸ Φυλῆς  εἰς τὸν Πειραιᾶ κατελθεῖν  [5] καίτοι οὔτε ἡμᾶς εἰκὸς ἦν  εἰς τοιοῦτον καιρὸν ἀφιγμένους  ἐπιθυμεῖν μετέχειν τῶν ἀλλοτρίων κινδύνων,  οὔτ᾽ ἐκεῖνοι φαίνονται  τοιαύτην γνώμην ἔχοντες  ὥστε μεταδιδόναι τῆς πολιτείας  καὶ τοῖς ἀποδημοῦσι  καὶ τοῖς μηδὲν ἐξαμαρτάνουσι,  ἀλλὰ μᾶλλον ἠτίμαζον  καὶ τοὺς συγκαταλύσαντας τὸν δῆμον.  [6] ἔπειτα δὲ εὔηθές ἐστιν  τοὺς ἱππεύσαντας σκοπεῖν  ἐκ τοῦ σανιδίου  ἐν τούτῳ γὰρ  πολλοὶ μὲν τῶν ὁμολογούντων ἱππεύειν  οὐκ ἔνεισιν,  ἔνιοι δὲ τῶν ἀποδημούντων  ἐγγεγραμμένοι εἰσίν.  ἐκεῖνος δ᾽ ἐστὶν ἔλεγχος μέγιστος·  ἐπειδὴ γὰρ κατήλθετε,  ἐψηφίσασθε τοὺς φυλάρχους ἀπενεγκεῖν τοὺς ἱππεύσαντας,  ἵνα τὰς καταστάσεις ἀναπράξητε παρ᾽ αὐτῶν.  [7] ἐμὲ τοίνυν οὐδεὶς ἂν ἀποδείξειεν  οὔτ᾽ ἀπενεχθέντα ὑπὸ τῶν φυλάρχων  οὔτε παραδοθέντα τοῖς συνδίκοις  οὔτε κατάστασιν καταβαλόντα.  καίτοι πᾶσι ῥᾴδιον τοῦτο γνῶναι,  ὅτι ἀναγκαῖον ἦν τοῖς φυλάρχοις,  αὐτοῖς ζημιοῦσθαι  εἰ μὴ ἀποδείξειαν  τοὺς ἔχοντας τὰς καταστάσεις.  ὥστε πολὺ ἂν δικαιότερον ἐκείνοις τοῖς γράμμασιν ἢ τούτοις πιστεύοιτε·  ἐκ μὲν γὰρ τούτων  ῥᾴδιον ἦν ἐξαλειφθῆναι τῷ βουλομένῳ,  ἐν ἐκείνοις δὲ τοὺς ἱππεύσαντας ἀναγκαῖον ἦν ὑπὸ τῶν φυλάρχων ἀπενεχθῆναι.  [8] ἔτι δέ, ὦ βουλή,  εἴπερ ἵππευσα,  οὐκ ἂν ἦ ἔξαρνος  ὡς δεινόν τι πεποιηκώς,  ἀλλ᾽ ἠξίουν δοκιμάζεσθαι  ἀποδείξας ὡς οὐδεὶς ὑπ᾽ ἐμοῦ τῶν πολιτῶν κακῶς πέπονθε.  ὁρῶ δὲ καὶ ὑμᾶς ταύτῃ τῇ γνώμῃ χρωμένους,  καὶ πολλοὺς μὲν τῶν τότε ἱππευσάντων βουλεύοντας,  πολλοὺς δ᾽ αὐτῶν στρατηγοὺς καὶ ἱππάρχους κεχειροτονημένους.  ὥστε μηδὲν δι᾽ ἄλλο με ἡγεῖσθε ταύτην ποιεῖσθαι τὴν ἀπολογίαν,  ἢ ὅτι περιφανῶς ἐτόλμησάν  μου καταψεύσασθαι.  Ἀνάβηθι δέ μοι καὶ μαρτύρησον. | Ο πατέρας δηλαδή,  πριν από την καταστροφή στον Ελλήσποντο,  μας έστειλε να ζήσουμε  κοντά στο Σάτυρο που ήταν βασιλιάς στον Πόντο,  και δε βρισκόμασταν στην Αθήνα ούτε όταν  κατεδαφίζονταν τα τείχη  ούτε όταν μεταβαλλόταν το πολίτευμα,  αλλά επιστρέψαμε  πέντε μέρες πριν  όσοι βρίσκονταν στη Φυλή  να επανέλθουν από την εξορία στον Πειραιά.  Και πράγματι ούτε εμείς ήταν λογικό  επειδή είχαμε φτάσει σε τέτοια κρίσιμη στιγμή  να θέλουμε να μετέχουμε σε ξένους κινδύνους,  ούτε εκείνοι προφανώς  είχαν τέτοια πρόθεση,  ώστε να παρέχουν αξιώματα στη διοίκηση της πολιτείας  σε όσους ζούσαν στα ξένα  και σε όσους δε διέπραξαν κανένα αδίκημα,  αλλά περισσότερο στερούσαν τα πολιτικά τους δικαιώματα  ακόμα και από κείνους που συνεργάστηκαν μαζί τους στην κατάλυση της δημοκρατίας.  Επειτα είναι βέβαια ανόητο  να εξετάζει κανείς αυτούς που υπηρέτησαν στο ιππικό  από την (ξύλινη) πινακίδα.  Γιατί σ’ αυτήν  αφενός δεν είναι καταγραμμένοι πολλοί από αυτούς που παραδέχονται ότι υπηρέτησαν στο ιππικό,  αφετέρου μερικοί απ’ αυτούς που ζούσαν μακριά από την πόλη  έχουν αναγραφεί.  Πιο μεγάλη όμως απόδειξη είναι εκείνος ο κατάλογος:  όταν δηλαδή επιστρέψατε από την εξορία,  αποφασίσατε με ψηφοφορία να σας παραδώσουν οι φύλαρχοι κατάλογο των ιππέων,  για να εισπράξετε πίσω το επίδομα, απ’ αυτούς.  Κανείς λοιπόν δε θα μπορούσε ν’ αποδείξει για μένα  ούτε ότι αναγράφηκα (στον κατάλογο) από τους φυλάρχους  ούτε ότι παραπέμφθηκα στους συνηγόρους του δημοσίου  ούτε ότι επέστρεψα επίδομα.  Κι όμως είναι εύκολο να κατανοήσουν όλοι αυτό,  ότι δηλαδή ήταν υποχρεωτικό οι φύλαρχοι  να τιμωρηθούν οι ίδιοι,  αν δεν αποκάλυπταν  αυτούς που είχαν πάρει τη χρηματική επιχορήγηση.  Επομένως, πολύ πιο δικαιολογημένα θα μπορούσατε να πιστεύετε σ’ εκείνους τους καταλόγους (των φυλάρχων) παρά σ’ αυτούς (τις ξύλινες πινακίδες).  Γιατί απ’ αυτούς  ήταν εύκολο σ’ όποιον ήθελε να σβηστεί το όνομά του,  ενώ σ’ εκείνους (τους καταλόγους των φυλάρχων) ήταν υποχρεωτικό να αναφερθούν από τους φυλάρχους εκείνοι που υπηρέτησαν ως ιππείς.  Ακόμα, κύριοι βουλευτές,  εάν υπηρέτησα στο ιππικό,  δε θα το αρνιόμουν επίμονα  σαν να είχα κάνει κάτι κακό,  αλλά θα είχα την αξίωση να επικυρώσετε την εκλογή μου,  αν αποδείκνυα ότι κανείς από τους συμπολίτες μου δεν έχει κακοποιηθεί από μένα.  Βλέπω μάλιστα ότι και εσείς έχετε την ίδια γνώμη  και ότι από τη μια πολλοί απ’ εκείνους που τότε υπηρέτησαν στο ιππικό είναι βουλευτές,  από την άλλη πολλοί απ’ αυτούς έχουν εκλεγεί με χειροτονία (είναι) στρατηγοί και ίππαρχοι.  Επομένως, μη νομίζετε ότι εγώ κάνω αυτή την απολογία για κανέναν άλλο λόγο,  παρά επειδή τόλμησαν ολοφάνερα  να με συκοφαντήσουν.  Ανέβα λοιπόν για χάρη μου (στο βήμα) και δώσε κατάθεση. |

**Η επιχειρηματολογία του Μαντίθεου**

Παράγραφος 4

* Δεν ήμουν στην Αθήνα στο τέλος του Πελοποννησιακού πολέμου και την εποχή των 30 τυράννων
* Επέστρεψα λίγο πριν την αποκατάσταση της δημοκρατίας

Παράγραφος 5

* Δεν ήταν λογικό να θέλω να συμμετέχω σε ένα καθεστώς που καταρρέει
* Την εποχή εκείνη οι τύραννοι δεν έδιναν αξιώματα σε όσους δεν είχαν ήδη συμμετοχή στο καθεστώς αλλά αντίθετα στερούσαν και από όσους είχαν συνεργαστεί μαζί τους

Παράγραφος 6

Το σανίδιο είναι αναξιόπιστο γιατί:

* δεν είναι γραμμένοι πολλοί που παραδέχονται ότι ήταν ιππείς
* είναι γραμμένοι κάποιοι που δεν βρίσκονταν εκείνη την εποχή στην Αθήνα

Παράγραφος 7

Αξιόπιστος κατάλογος είναι ο κατάλογος των φυλάρχων στον οποίο δεν υπάρχει το όνομά μου

Παράγραφος 8

* Ακόμη και αν υπηρέτησα ως ιππέας το κριτήριο είναι αν έβλαψα κάποιον πολίτη.
* Εξάλλου πολλοί από εσάς υπηρετήσατε ως ιππείς εκείνη την εποχή

Το ψυχολογικό επιχείρημα της παραγράφου 8

Δεν πρέπει να θεωρείται κακό να υπηρετεί κανείς στο στρατό, ακόμα και υπό τυραννικό καθεστώς. Η υπηρεσία κατά τη διάρκεια ενός τυραννικού καθεστώτος δεν καθιστά τον στρατιώτη ανήθικο. Εξάλλου, πολλοί που υπηρέτησαν ως ιππείς επί των Τριάκοντα έχουν γίνει βουλευτές, στρατηγοί και ίππαρχοι.

Με το ψυχολογικό αυτό επιχείρημα, σχεδόν απειλητικό για τους ακροατές (κατηγορούν εμένα, γιατί όχι και εσάς, κύριοι βουλευτές;), επιδιώκει να κερδίσει τελικά τη συμπάθειά τους και μια ευνοϊκή απόφαση (ἠξίουν δοκιμάζεσθαι). Εξάλλου, δεν έβλαψε κανέναν (οὐδεὶς ὑπ᾽ ἐμοῦ τῶν πολιτῶν κακῶς πέπονθε), όπως ούτε και οι βουλευτές, οι στρατηγοί ή οι ίππαρχοι.

Ρητορικά ήθη και πάθη στις παρ. 4-8

|  |  |
| --- | --- |
| **Ηθοποιία** | Παθοποιία |
| Ήθος κατηγορουμένου: υπάκουος στον πατέρα του, ρεαλιστής, συνετός, ενάρετος πολίτης, εύστροφος επειδή μειώνει την αξία ενός στοιχείου της κατηγορίας και προβάλλει την εγκυρότητα του καταλόγου των φυλάρχων.  Ήθος κατηγόρων: αφελείς και επιπόλαιοι, αφού στήριξαν την κατηγορία σ’ ένα αναξιόπιστο στοιχείο. | Έναντι των κατηγόρων: αντιπάθεια και αποστροφή για τους κατηγόρους, που συκοφαντούν έναν αθώο πολίτη.  Προκαλεί αμφιβολία στους δικαστές για τη  σοβαρότητα του κατηγορητηρίου (αναξιοπιστία σανιδίου) και αρνητικά συναισθήματα για τους κατηγόρους.  Έναντι του ρήτορα / κατηγορουμένου: συμπάθεια για τον Μαντίθεο (αλλότριοι κίνδυνοι)- ασκεί ψυχολογική πίεση  στους βουλευτές που διετέλεσαν ιππείς. |

**ΕΡΩΤΗΣΕΙΣ ΚΑΤΑΝΟΗΣΗΣ**

1. Γιατί ο Μαντίθεος αναφέρεται με έμφαση στην απουσία του από την Αθήνα κατά το χρονικό διάστημα της κυριαρχίας των Τριάκοντα;
2. Στο παραπάνω απόσπασμα ο Μαντίθεος διατυπώνει δύο συγκεκριμένα συμπεράσματα απευθυνόμενος στους βουλευτές. Να τα αναδιατυπώσετε με δικά σας λόγια.
3. Ποιες ήταν οι συγκεκριμένες κατηγορίες εναντίον του Μαντίθεου και τις οποίες ο ίδιος αρνείται;
4. Ποιες ακριβώς είναι οι τρεις κατηγορίες τις οποίες ο Μαντίθεος δηλώνει ότι σκοπεύει να ανασκευάσει;
5. Να γράψετε τον αριθμό που αντιστοιχεί σε καθεμία από τις παρακάτω περιόδους λόγου και δίπλα σε αυτόν τη λέξη «**Σωστό**», αν είναι σωστή, ή τη λέξη «**Λάθος**», αν είναι λανθασμένη, με βάση το αρχαίο κείμενο και να τεκμηριώσετε κάθε απάντησή σας γράφοντας **τις λέξεις/φράσεις** του αρχαίου κειμένου που την επιβεβαιώνουν:
   * + 1. Ο Μαντίθεος ζούσε στην Αθήνα, όταν συνέβη η καταστροφή του αθηναϊκού στόλου στον Ελλήσποντο (στους Αιγός Ποταμούς). Λ

*«Ἡμᾶς γὰρ ὁ πατὴρ πρὸ τῆς ἐν Ἑλλησπόντῳ συμφορᾶς διαιτησομένους ἐξέπεμψε ὡς Σάτυρον τὸν ἐν τῷ*

*Πόντῳ»*

* + - 1. Ο Μαντίθεος δεν διέμενε στην Αθήνα, όταν γκρεμίζονταν τα Μακρά Τείχη. Σ

*οὔτε τῶν τειχῶν καθαιρουμένων <ἐπεδημοῦμεν>*

* + - 1. Ο Μαντίθεος και ο αδελφός του έφυγαν από την Αθήνα για τον Πόντο μετά την κατεδάφιση των Μακρών τειχών.
      2. Ο Μαντίθεος και ο αδελφός του έζησαν στον Πόντο σε όλη τη διάρκεια της κυριαρχίας των Τριάκοντα.
      3. Ο Μαντίθεος επέστρεψε στην Αθήνα μαζί με αυτούς που είχαν καταλάβει τη Φυλή.

1. **α.** Με βάση το αρχαίο κείμενο να επιλέξετε από τις παρακάτω διατυπώσεις εκείνη με την οποία ολοκληρώνεται ορθά το νόημα (μονάδες 3), και στη συνέχεια να αιτιολογήσετε κάθε επιλογή σας γράφοντας τις **λέξεις/φράσεις** του αρχαίου κειμένου που την επιβεβαιώνουν (μονάδες 3):

*Σύμφωνα με τα όσα υποστηρίζει ο Μαντίθεος*

1. α. ο Σάτυρος ήταν ο πατέρας τους που τους έστειλε στον Πόντο.

β. ο Σάτυρος ήταν ο βασιλιάς του Πόντου.

1. α. όσοι επέστρεψαν στην Αθήνα μετά τον Πελοποννησιακό πόλεμο αποκλείονταν από τα δημόσια αξιώματα.

β. όσοι επέστρεψαν στην Αθήνα προς το τέλος του τυραννικού καθεστώτος αποκλείονταν

από τα δημόσια αξιώματα.

1. α. η αναγραφή του ονόματος του Μαντίθεου στο σανίδιο ήταν ισχυρή απόδειξη.

β. η αναγραφή του ονόματος του Μαντίθεου στο σανίδιο δεν ήταν έγκυρη απόδειξη.

1. α. όλοι όσοι είχαν ζήσει εκτός Αθήνας κατά την περίοδο του τυραννικού καθεστώτος αναγράφονταν στο σανίδιο με την ιδιότητα του ιππέα.

β. στο σανίδιο υπήρχαν παραλείψεις, καθώς δεν είχαν αναγραφεί με ακρίβεια όλοι όσοι είχαν παραδεχτεί ότι ήταν ιππείς κατά την περίοδο του τυραννικού καθεστώτος.

1. α. ήταν εύκολο να αλλοιώσει κανείς τα ονόματα που είχαν αναγραφεί στο σανίδιο.

β. ήταν δύσκολο να αλλοιώσει κανείς τα ονόματα που είχαν αναγραφεί στο σανίδιο.

1. Να απαντήσετε τις παρακάτω ερωτήσεις
2. «***Ἡμᾶς γὰρ ὁ πατὴρ πρὸ τῆς ἐν Ἑλλησπόντῳ συμφορᾶς ὡς Σάτυρον τὸν ἐν τῷ Πόντῳ διαιτησομένους ἐξέπεμψε…***». Ποιο ιστορικό γεγονός υπαινίσσεται ο Μαντίθεος με τη φράση «***πρὸ τῆς ἐν Ἑλλησπόντῳ******συμφορᾶς***»; (μονάδες 2)
3. «***οὔτε τῶν τειχῶν καθαιρουμένων <ἐπεδημοῦμεν>***»: Σε τι ακριβώς αναφέρεται ο Μαντίθεος με τη φράση «***τῶν τειχῶν καθαιρουμένων***»; (μονάδες 2)
4. «***…οὔτε ἡμᾶς εἰκὸς ἦν εἰς τοιοῦτον καιρὸν ἀφιγμένους ἐπιθυμεῖν μετέχειν τῶν ἀλλοτρίων   
    κινδύνων, οὔτ᾽ ἐκεῖνοι φαίνονται τοιαύτην γνώμην ἔχοντες***»:
   * Ποιους ακριβώς εννοεί ο Μαντίθεος με τις αντωνυμίες «***ἡμᾶς***» και «***ἐκεῖνοι***»; (μονάδες 2)
   * Σε τι ακριβώς αναφέρεται ο Μαντίθεος με τη φράση «***εἰς τοιοῦτον καιρὸν***»; (μονάδες 2)
5. «***ἐν τούτῳ γὰρ πολλοὶ μὲν τῶν ὁμολογούντων ἱππεύειν οὐκ ἔνεισιν***»: Σε ποια λέξη του αρχαίου κειμένου αναφέρεται ο Μαντίθεος με την αντωνυμία «***τούτῳ***»; (μονάδες 2)
6. «…***ἵνα τὰς καταστάσεις ἀναπράξητε παρ᾽ αὐτῶν***»: Σε ποιους αναφέρεται ο Μαντίθεος με την αντωνυμία «***αὐτῶν***»; (μονάδες 2)
7. «…***ἐν ἐκείνοις δὲ τοὺς ἱππεύσαντας ἀναγκαῖον ἦν ὑπὸ τῶν φυλάρχων ἀπενεχθῆναι***»: Σε τι αναφέρεται ο Μαντίθεος με την αντωνυμία «***ἐκείνοις***»; (μονάδες 2)

Β. Ερμηνευτικές ερωτήσεις

1. Ερωτήσεις 1-2 σχολικού βιβλίου.
2. Ποιος είναι ο κύριος και πρωταρχικός σκοπός του ρήτορα στη διήγηση;
3. ***“των αλλοτρίων κινδύνων****”, “****ἀλλὰ μᾶλλον*** [***ἠτίμαζον***](http://ebooks.edu.gr/modules/ebook/show.php/DSGL-B124/636/4091,18671/) ***καὶ τοὺς συγκαταλύσαντας τὸν δῆμον***”:   
   **α**. Πώς αξιοποιεί ο Μαντίθεος τα παραπάνω για να αποσείσει την εις βάρος του κατηγορία;   
   **β**. Σε τι συμπεράσματα μας οδηγούν τα παραπάνω σχετικά με το πώς είχε διαμορφωθεί η κατάσταση στο εσωτερικό του καθεστώτος των Τριάντα; Μπορείτε να αναφέρετε συγκεκριμένα παραδείγματα που να τα ενισχύουν;
4. Να σημειώσετε τα σημεία του κειμένου που δείχνουν το ήθος των τριάκοντα.
5. Να παρουσιάσετε τα ιστορικά γεγονότα στα οποία αναφέρονται οι παρακάτω φράσεις του Μαντίθεου:

**α**. τῆς ἐν Ἑλλησπόντῳ συμφορᾶς **β**. τῶν τειχῶν καθαιρουμένων

**γ**. μεθισταμένης τῆς πολιτείας **δ**. τούς ἀπό Φυλῆς εἰς τόν Πειραιᾶ κατελθεῖν

1. Να εξηγήσετε με ιστορικά στοιχεία τους παρακάτω όρους του κειμένου:

**α**. το σανίδιον **β**. τάς καταστάσεις

**γ**. τοῑς συνδίκοις **δ**. τοῑς γράμμασιν

1. "***ἐκείνοις*** [***τοῖς γράμμασιν***](http://ebooks.edu.gr/modules/ebook/show.php/DSGL-B124/636/4091,18671/)": Τι νομίζετε ότι επιθυμεί να τονίσει ο Μαντίθεος με τη φράση αυτή;
2. «**ὥστε πολὺ ἂν δικαιότερον … πιστεύοιτε**». Σε ποιο συμπέρασμα καταλήγει ο ομιλητής; Να διατυπώσετε αναλυτικά τα επιχειρήματά του.
3. «***εἴπερ ἵππευσα***»: με ποια προϋπόθεση θα μπορούσε αυτή η φράση να αποτελεί εμπόδιο για την εκλογή του;
4. «***φύλαρχοι***", "***στρατηγοί»***. Ποιος ήταν ο ρόλος τους στην αρχαία Αθήνα;
5. Με ποιο τρόπο ο Μαντίθεος αμβλύνει την κατηγορία του ιππέα; Γιατί το επιχείρημά του πέφτει σε εύφορο έδαφος;
6. «***[ὥστε](http://ebooks.edu.gr/modules/ebook/show.php/DSGL-B124/636/4091,18671/" \o "ὥστε|ο σύνδεσμος ὥστε στην αρχή περιόδου ή ημιπεριόδου χρησιμοποιείται και ως παρατακτικός και τότε εισάγει κύρια πρόταση. Στην περίπτωση αυτή μεταφράζεται με τις λέξεις: επομένως, γι' αυτό) μηδὲν δι᾽ ἄλλο με ἡγεῖσθε ταύτην ποιεῖσθαι τὴν ἀπολογίαν»****:* Να σχολιάσετε το συμπέρασμα στο οποίο κατέληξε ο Μαντίθεος αφού παρουσιάσετε τα επιχειρήματα που χρησιμοποίησε.
7. Ποια μαρτυρία επικαλείται στο τέλος των παραγράφων αυτών ο Μαντίθεος και γιατί;
8. Να εντοπίσετε στο κείμενο τη φιλοφρονητική διάθεση προς το ακροατήριο και να εξηγήσετε ποια σκοπιμότητα εξυπηρετεί

**ΠΑΡΑΛΛΗΛΑ ΚΕΙΜΕΝΑ**

1. **Λυσίας, *Περὶ τῆς Εὐάνδρου δοκιμασίας* §§9-10**

Στην Αθήνα το 383 π.Χ. ο Εύανδρος κρίνεται για τη θέση του επώνυμου άρχοντα της πόλης. Ο ομιλητής, κατήγορος του Εύανδρου, επιτίθεται εναντίον του, καταλογίζοντάς του συνεργασία με τους Τριάκοντα τυράννους και απόπειρα εξαπάτησης των βουλευτών.

*Αυτά κυρίως να εξετάσετε· κι εκείνο να αναλογιστείτε, ότι δηλαδή αυτός που θέσπισε το νόμο για τη «δοκιμασία», τον θέσπισε κατεξοχήν για όσους άσκησαν εξουσία κατά τη διάρκεια της ολιγαρχίας, πιστεύοντας πως είναι παρανοϊκό αν εκείνοι, εξαιτίας των οποίων καταλύθηκε η δημοκρατία, θα κυβερνήσουν πάλι στην ίδια την πόλη και θα γίνουν κυρίαρχοι, στους νόμους και στην πόλη, την οποία διοικώντας λίγο νωρίτερα, τόσο αισχρά και βάναυσα την έβλαψαν. Ώστε πρέπει να μην «πάρετε στα αψήφιστα» τη διαδικασία της «δοκιμασίας» κι ούτε να υποβαθμίσετε την υπόθεση θεωρώντας την ασήμαντη, αλλά να έχετε τα μάτια σας ορθάνοιχτα· γιατί, από τη σωστή άσκηση της εξουσίας από τον κάθε άρχοντα χωριστά σώζεται το πολίτευμα και η πόλη. Και αν εξεταζόταν τώρα για να εγκριθεί η εκλογή του ως βουλευτή ή διότι, ανήκοντας αυτός στους ιππείς, την εποχή των τριάντα τυράννων είχε συμπεριληφθεί και γραφτεί το όνομά του στις ξύλινες πινακίδες, θα τον αποκλείατε (από το αξίωμα) χωρίς την ανάγκη παράστασης κατηγόρου. Τώρα, που αποδεικνύεται αναντίρρητα ότι όχι μόνο υπηρέτησε στην τάξη των ιππέων και όχι μόνο ότι χρημάτισε βουλευτής, αλλά ότι ήταν υπονομευτής της δημοκρατίας, δεν θα κάνατε ανοησία, αν δείξετε ότι δεν έχετε την ίδια γνώμη γι’ αυτόν;*

**Ερώτηση**: Να συγκρίνετε τις απόψεις που διατυπώνονται στα δύο κείμενα (πρωτότυπο και μεταφρασμένο) σχετικά με το κατά πόσο είναι σωστό να αναλαμβάνουν δημόσια αξιώματα όσοι συνεργάστηκαν με το καθεστώς των 30 τυράννων.

1. **Λυσίας, *Δήμου καταλύσεως ἀπολογία* §18**

Στον λόγο του «*Δήμου καταλύσεως ἀπολογία*», ο ρήτορας προσπαθεί ν΄ αποδείξει ότι οι κατήγοροί του τον συκοφαντούν άδικα και ότι ο ίδιος την περίοδο των Τριάκοντα έδρασε ως δημοκράτης.

*Νομίζω, άνδρες δικαστές, ότι δε θα μισούσατε δίκαια αυτούς που στην περίοδο της ολιγαρχίας δεν είχαν πάθει κανένα κακό, ενώ πρέπει να οργίζεσθε εναντίον εκείνων που βασάνισαν το λαό, ούτε να νομίζετε εχθρούς όσους δεν έφυγαν (από την Αθήνα) αλλά αυτούς που σας εξόρισαν, ούτε αυτούς που επιδίωξαν να σώσουν την περιουσία τους αλλά αυτούς που αφαίρεσαν την περιουσία από άλλους, ούτε αυτούς που έμειναν στην πόλη για να σώσουν τη ζωή τους αλλά αυτούς που συνεργάστηκαν με τους τριάντα τυράννους γιατί ήθελαν να καταστρέψουν άλλους. Αν, πάλι, νομίζετε ότι πρέπει να εξοντώσετε εσείς όσους εκείνοι ξέχασαν να αδικήσουν, δε θα εξαιρεθεί κανένας πολίτης.*

**Ερώτηση:** Αφού διαβάσετε με προσοχή και τα δύο κείμενα (πρωτότυπο και μεταφρασμένο) που σας έχουν δοθεί, να συγκρίνετε τον τρόπο με τον οποίο και οι δύο κατηγορούμενοι προσπαθούν να αποδείξουν πως δεν υπήρξαν συνεργοί των Τριάκοντα τυράννων.

1. **Λυσίας, *Κατὰ Ἐρατοσθένους* §§21-23**

Ο ρήτορας Λυσίας κατηγορεί τον Ερατοσθένη, έναν από τους Τριάκοντα Τυράννους, ότι προκάλεσε τον φόνο του αδελφού του, του Πολέμαρχου. Ο λόγος εκφωνήθηκε το 403 π.Χ. από τον ίδιο τον ρήτορα.

*Αυτοί εξόρισαν πολλούς από τους συμπολίτες τους στα μέρη των εχθρών σας, πολλούς τους θανάτωσαν άδικα και τους άφησαν άταφους, πολλούς τους στέρησαν από όλα τα νόμιμα πολιτικά τους δικαιώματα, πολλών τις θυγατέρες, ενώ ήταν έτοιμες για γάμο, τις εμπόδισαν. Και έχουν φτάσει σε τέτοιο βαθμό θράσους, ώστε ήρθαν εδώ να απολογηθούν και ισχυρίζονται ότι δεν έχουν πράξει τίποτε κακό ή ανέντιμο. Θα ήθελα πραγματικά να ήταν αλήθεια αυτό που λένε· γιατί αρκετό μέρος από αυτό το καλό θα ήταν δικό μου. Τώρα όμως δεν μπορούν να διεκδικήσουν μια τέτοια συμπεριφορά ούτε απέναντι στην πόλη ούτε απέναντι σ᾽ εμένα. Τον αδελφό μου, όπως είπα και πιο πάνω, τον θανάτωσε ο Ερατοσθένης, μολονότι ούτε ο ίδιος είχε πάθει κανένα κακό από αυτόν ούτε τον αντιλήφθηκε να διαπράττει καμιά αδικία εναντίον της πόλης· απλούστατα, ήθελε μόνο να ικανοποιήσει τις παράνομες διαθέσεις του.*

**Ερώτηση:** Τόσο ο Μαντίθεος (πρωτότυπο κείμενο) όσο και ο Λυσίας (μεταφρασμένο κείμενο) αναφέρονται στα τραγικά γεγονότα κατά την περίοδο διακυβέρνησης της Αθήνας από τους Τριάκοντα. Σε ποιες εγκληματικές ενέργειες των Τριάκοντα εστιάζει ο κάθε ρήτορας και με ποιον τρόπο;

**ΛΕΞΙΛΟΓΙΚΕΣ ΑΣΚΗΣΕΙΣ**

1. Για καθεμία από τις παρακάτω λέξεις του αρχαίου διδαγμένου κειμένου να γράψετε μία περίοδο λόγου στη Νέα Ελληνική, όπου η συγκεκριμένη λέξη να χρησιμοποιείται **με διαφορετική σημασία** από αυτήν που έχει στο αρχαίο διδαγμένο κείμενο: ***καθαιρουμένων, πολιτείας, καιρόν,******δῆμον, σανιδίου, καταβαλόντα, ζημιοῦσθαι, γράμμασιν****,* ***δεινόν, ἀποδείξας***. Μπορείτε να τη χρησιμοποιήσετε **σε οποιαδήποτε μορφή της (μέρος του λόγου, πτώση, αριθμό, γένος, έγκλιση, χρόνο)**.

1. Να συμπληρώσετε τις παρακάτω περιόδους λόγου της Νέας Ελληνικής με **σύνθετες ομόρριζες λέξεις** της μετοχής ***καταβαλόντα***, ώστε να ολοκληρωθεί ορθά το νόημά τους:

• Εξαιτίας της πράξης του τιμωρήθηκε από τη διευθύντρια του σχολείου με ημερήσια …………………….

• Τον ………………………………… και τον σκότωσε.

• Ήταν πολύ ισχυρός χαρακτήρας και ήθελε πάντα να ……………………. τη γνώμη του.

• Την ερωτεύτηκε με την πρώτη ματιά! Ήταν ένας …………………………………… έρωτας.

* Δεν μπορούσε να ακούσει καθαρά τι του έλεγε, επειδή είχε πολλές ……………………. στο δίκτυο.

1. Να επιλέξετε για καθεμία αρχαιοελληνική λέξη την **ετυμολογικά συγγενή** της νεοελληνική λέξη:

***ἀποδείξειεν*** α. δέκτης  β. δείκτης

***ἀπενεχθέντα*** α. απέχθεια  β. αναφορά

***παραδοθέντα*** α. έκδοση  β. εκδήλωση

***καταβαλόντα*** α. επιβλαβής  β. περιβάλλον

***ἐξαλειφθῆναι*** α. έλλειψη  β. επάλειψη 

***ἐπεδήμουν*** α. επίδομα  β. δημηγορία

***διαιτησομένους*** α. διαιτησία   β. διάταση

***ἀφιγμένους*** α. αφήγημα   β. ικεσία

***ἀλλοτρίων*** α. αλλαντικό   β. απαλλοτρίωση

***ἠτίμαζον*** α. επίτιμος   β. ανέτοιμος

1. Να συμπληρώσετε τις παρακάτω περιόδους λόγου της Νέας Ελληνικής με το κατάλληλο **ομόρριζο** (απλό ή σύνθετο) της λέξης του αρχαίου διδαγμένου κειμένου που σας δίνεται, ώστε να ολοκληρωθεί ορθά το νόημά τους:

* ***πατήρ***: Μετά τον θάνατό του οι γιοι του μοιράστηκαν την ……………………. περιουσία.
* ***διαιτησομένους***: Χρειάζεται να κάνω …………………….. για λόγους υγείας.
* ***καιρόν***: Η πανδημία, δυστυχώς, συνεχίζει να απασχολεί την  ……………………… στα δελτία ειδήσεων.
* ***σκοπεῖν***:  Συνελήφθη χθες στη χώρα μας ξένος πράκτορας με την κατηγορία της …………………………… .
* ***ἔλεγχος***: Τους άφησε ……………………… και κάνουν ό,τι θέλουν.

1. Να συμπληρώσετε τις παρακάτω περιόδους λόγου της Νέας Ελληνικής με ομόρριζα (απλά ή σύνθετα) του ρήματος ***ἀποδείξειεν***, ώστε να ολοκληρωθεί ορθά το νόημά τους:

• Μου δίνεις ένα ……………………, για να καταλάβω τι εννοείς;

• Γνωστή ηθοποιός παρουσίασε την …………………… μόδας διάσημου οίκου.

• Επειδή υπήρχαν πολλές …………………… φοροδιαφυγής, πραγματοποιήθηκαν σαρωτικοί έλεγχοι στην αγορά.

• Μην ξεχάσεις να πάρεις την …....................... .

• Η συμπεριφορά του ήταν ............................ . Δεν έχω κανένα παράπονο.

1. Να επιλέξετε από τη στήλη Β για καθεμία αρχαιοελληνική λέξη ή φράση της στήλης Α την **ορθή σημασία** της σύμφωνα με το αρχαίο διδαγμένο κείμενο:

***εὔηθές ἐστιν*** α. είναι ηθικό β. είναι ανόητο

***οὐκ ἔνεισιν*** α. δεν περιλαμβάνονται β. δεν ενέχονται

***ἔνιοι τῶν ἀποδημούντων*** α. κάποιοι που είχαν πεθάνει β. κάποιοι που απουσίαζαν

***ἀναπράξητε*** α. να εισπράξετε πίσω β. να διαπράξετε

***αὐτοῖς ζημιοῦσθαι*** α. να τιμωρηθούν οι ίδιοι β. να ζημιώσουν αυτούς

1. Να βρείτε στο αρχαίο διδαγμένο κείμενο που σας δίνεται μία **ετυμολογικά συγγενή λέξη** για καθεμία από τις παρακάτω λέξεις της Νέας Ελληνικής: ***ικέτης, συνοχή, δωρητής, εκτίμηση, απερίσκεπτος***.
2. Να γράψετε μία **σύνθετη ομόρριζη λέξη** της Νέας Ελληνικής, για καθεμία από τις παρακάτω λέξεις του αρχαίου διδαγμένου κειμένου: ***ἵππευον***, ***ἤλθομεν***, ***ἦν***, ***φαίνονται***, ***ἔχοντες****.*

1. Να αντιστοιχίσετε καθεμία νεοελληνική λέξη της στήλης Α με την **ετυμολογικά συγγενή** αρχαιοελληνική λέξη της στήλης Β. Δύο λέξεις στη στήλη Α περισσεύουν.

|  |  |
| --- | --- |
| **Α** | **Β** |
| 1. αντίδωρο | α. ***εὔηθές*** |
| 2. διένεξη | β. ***ἱππεύειν*** |
| 3. άλογο | γ. ***ἐγγεγραμμένοι*** |
| 4. απενεργοποίηση | δ. ***ἀπενεγκεῖν*** |
| 5. ανήθικος | ε. ***παραδοθέντα*** |
| 6. έφιππος |  |
| 7. αντιγραφή |  |

**ΛΥΣΙΑΣ, ΥΠΕΡ ΜΑΝΤΙΘΕΟΥ 4-8**

**ΦΥΛΛΟ ΕΡΓΑΣΙΑΣ**

Να γράψετε τον αριθμό που αντιστοιχεί σε καθεμία από τις παρακάτω περιόδους λόγου και δίπλα σε αυτόν τη λέξη «**Σωστό**», αν είναι σωστή, ή τη λέξη «**Λάθος**», αν είναι λανθασμένη, με βάση το αρχαίο κείμενο και να τεκμηριώσετε κάθε απάντησή σας γράφοντας **τις λέξεις/φράσεις** του αρχαίου κειμένου που την επιβεβαιώνουν:

* + - 1. Ο Μαντίθεος επέστρεψε στην Αθήνα για να υποστηρίξει το καθεστώς των Τριάκοντα.
      2. Ο Μαντίθεος ισχυρίζεται ότι επέστρεψε ολόκληρο το επίδομα του ιππέα στο δημόσιο.
      3. Ο Μαντίθεος υποστηρίζει την αξιοπιστία και την εγκυρότητα του σανιδίου.
      4. Ο Μαντίθεος ισχυρίζεται ότι ονόματα πολιτών που απουσίαζαν από την Αθήνα την εποχή των Τριάκοντα περιλαμβάνονται στο σανίδιο.
      5. Ο Μαντίθεος παραδέχεται ότι οι σύνδικοι, ως συνήγοροι του δημοσίου, τον κατηγόρησαν ότι δεν επέστρεψε το επίδομα του ιππέα.
      6. Ο Μαντίθεος αρνείται την κατηγορία, επειδή θεωρεί ότι αποτελεί εμπόδιο στην έγκρισή του ως βουλευτή.
      7. Ο Μαντίθεος ισχυρίζεται ότι ο μοναδικός λόγος της απολογίας του είναι ο έλεγχος της ψευδολογίας των κατηγόρων του.
      8. Ο Μαντίθεος αναφέρει ότι, αν οι φύλαρχοι δεν παρουσίαζαν αυτούς που είχαν πάρει το χρηματικό επίδομα, θα πλήρωναν οι ίδιοι το συγκεκριμένο ποσό.
      9. Ο Μαντίθεος καταλήγει στο συμπέρασμα ότι οι κατάλογοι που παραδίδονταν από τους φυλάρχους είναι πιο αξιόπιστο στοιχείο σε σχέση με το σανίδιο.
      10. Ο Μαντίθεος και ο αδελφός του επέστρεψαν στην Αθήνα μετά την αποκατάσταση της δημοκρατίας.
      11. Σύμφωνα με τον Μαντίθεο οι Τριάκοντα συνήθως παρείχαν αξιώματα σε εκείνους που δεν είχαν διαπράξει κανένα αδίκημα.
      12. Σύμφωνα με τους ισχυρισμούς του Μαντίθεου, η αναγραφή του ονόματός του στο σανίδιο δεν ήταν ισχυρή απόδειξη.
      13. Ο Μαντίθεος υποστηρίζει ότι πολλοί από αυτούς που παραδέχονταν ότι ήταν ιππείς δεν ήταν καταχωρισμένοι στο σανίδιο.
      14. Ο Μαντίθεος παραδέχεται ότι οι σύνδικοι, ως συνήγοροι του δημοσίου, τον κατηγόρησαν ότι δεν επέστρεψε το επίδομα του ιππέα.
      15. Ο Μαντίθεος και ο αδελφός του έφυγαν από την Αθήνα και έζησαν στην περιοχή του Ελλησπόντου κατά την περίοδο του τυραννικού καθεστώτος.
      16. Ο Μαντίθεος και ο αδελφός του δεν είδαν την κατεδάφιση των Μακρών τειχών το 404 π.Χ. μετά την παράδοση της Αθήνας.
      17. Σύμφωνα με τους ισχυρισμούς του Μαντίθεου, οι Τριάκοντα δεν εμπιστεύονταν ούτε αυτούς με τους οποίους συνεργάστηκαν για την ανατροπή της δημοκρατίας.
      18. Ο Μαντίθεος και ο αδερφός του επέστρεψαν στην Αθήνα πέντε μέρες πριν επιστρέψουν από την εξορία στον Πειραιά οι δημοκρατικοί από τη Φυλή.
      19. Οι διαφωνίες μεταξύ των Τριάκοντα είχαν κορυφωθεί την περίοδο επιστροφής του Μαντίθεου στην Αθήνα.
      20. Ο Μαντίθεος και ο αδελφός του δεν επέστρεψαν στην Αθήνα παρά μόνον όταν είχε πέσει το καθεστώς των Τριάκοντα.
      21. Ο Μαντίθεος εκφράζει την πεποίθηση ότι κανείς δεν μπορεί να αποδείξει την ενοχή του.
      22. Ο Μαντίθεος προτρέπει τους βουλευτές να λάβουν υπόψη τους μόνο τους καταλόγους με τα ονόματα των ιππέων από τους οποίους εισπράχθηκαν τα αντίστοιχα επιδόματα.
      23. Ο Μαντίθεος παραδέχεται ότι κάποιοι από τους πολίτες υπέφεραν εξαιτίας του.
      24. Ο Μαντίθεος ισχυρίζεται ότι πολλοί από τους βουλευτές εκλέχθηκαν σε αυτό το αξίωμα, επειδή δεν είχαν υπηρετήσει στο ιππικό την εποχή των Τριάκοντα.
      25. Ο Μαντίθεος καλεί μάρτυρα, για να επιβεβαιώσει τον χρόνο επιστροφής του στην Αθήνα.